**VAJDASÁGI SZÉP MAGYAR KÖNYV 2022**

A Vajdasági Magyar Művelődési Szövetség az idei évben is felhívja a kiadókat, kiadói tevékenységet is ellátó szervezeteket, hogy vegyenek részt a **Vajdasági Szép Magyar Könyv** pályázaton, amelyet a Szövetség az év legszebben gondozott magyar nyelvű vajdasági könyveinek társadalmi elismeréseként alapított. A pályázaton a 2022. január 1. – december 31. közötti időszakban megjelent kiadványokkal vehetnek részt.

Az értékelés legfontosabb szempontjai továbbra is a tipográfia, a tördelés, a grafika és a könyvészeti összkép.

A pályázaton a Szerb Köztársaság területén bejegyzett kiadók, kiadói tevékenységet is ellátó szervezetek vehetnek részt a Szerb Köztársaság, illetőleg a Kárpát-medence területén működő nyomdákban előállított kiadványaikkal. A könyvészeti versenyre ugyanakkor társkiadásban megjelent kiadványokkal is lehet nevezni – ebben az esetben szükséges, hogy legalább az egyik kiadó a Szerb Köztársaság területén legyen bejegyezve.

A Vajdasági Szép Magyar Könyv-pályázaton 7 kategóriában lehet nevezni. Ezek a következők:

* gyermek- és ifjúsági kiadványok,
* szépirodalmi kiadványok
* általános iskolai és középiskolai tankönyvek, ezek segédkönyvei,
* tankönyvpótló és- kiegészítő kiadványok,
* tudományos és értekező prózai művek, szakkönyvek, felsőoktatási kiadványok
* művészeti könyvek és albumok,
* könyvsorozat (legalább három kötet, és olyan könyvsorozat, amely 2004 után indult).

A beérkezett kiadványokat egy háromtagú kuratórium bírálja el.

A kiadványokat 2-2 példányban szükséges eljuttatni a Vajdasági Magyar Művelődési Szövetség címére (24000 Szabadka, Kossuth Lajos tér 4., Szerbia Köztársaság), **vagy** **előre egyeztetett időpontban személyesen is átadhatók. Kérjük a kiadókat, hogy amennyiben postázzák a kiadványokat, úgy a nevezési lapok e-mailben történő megküldésekor írják meg a postai csomag azonosítószámát!**

Pályázati feltétel továbbá a kiírás mellékletét képező nevezési lap kitöltése, amelyet elektronikus úton az office@vmmsz.org villámpostacímre szükséges megküldeni.

**A nevezés és a postára adás határideje:** 2023. január 6.

A díjakat és az elismerő okleveleket a Magyar Kultúra Napja 2023. évi délvidéki központi ünnepségének keretében nyújtjuk át, amelynek időpontjáról és helyszínéről a Vajdasági Magyar Művelődési Szövetség a későbbiekben értesíti a pályázó intézményeket.

Bővebb információért hívják a +38169/551-82-22-es telefonszámot, vagy jelentkezzenek az office@vmmsz.org villámpostacímre. Nevezési lapot és a pályázat szabályzatát is itt igényelhetik.